Source: https://www.cus.sk/blog/dodanie-tovaru-montaz-instalacia.php?id=86
Timestamp: 2019-02-20 17:06:26+00:00
Document Index: 10840048

Matched Legal Cases: ['§ 19', '§ 19', '§ 19', '§ 19', '§ 13', '§ 13', '§ 69', '§ 19', '§ 4', '§ 49', '§ 51', '§ 69', '§ 78', '§ 19', '§ 78', '§ 69', '§ 8', '§ 69', '§ 69', '§ 69', '§ 49', '§ 49', '§ 49', '§ 69', '§ 51', '§ 70', '§ 51', '§ 49', '§ 69', '§ 70', '§ 70', '§ 19', '§ 49', '§ 51', '§ 4', '§ 70']

Dodanie tovaru s inštaláciou a montážou a prijatý preddavok (Ing. Ivana Glazelová)
Daňová povinnosť pri vopred prijatých platbách je upravená v § 19 ods. 4 zákona o DPH. Podľa § 19 ods. 4 zákona o DPH, ak je platba prijatá pred dodaním tovaru alebo služby, daňová povinnosť vzniká z prijatej platby dňom prijatia platby.
Ak platiteľ dane - dodávateľ tovaru alebo služby bude požadovať od odberateľa pred dodaním tovaru alebo služby úhradu celej dohodnutej ceny alebo úhradu časti dohodnutej ceny, potom dodávateľovi, platiteľovi dane, vznikne daňová povinnosť dňom prijatia platby. Daňová povinnosť mu vzniká len v rozsahu prijatej platby. Prijatá platba sa považuje za platbu, ktorá obsahuje daň. Daň sa vypočíta podľa vzorca: /(suma prijatej platby x 20 alebo 10) :120 alebo 110 podľa sadzby dane/.
Daň, ktorú je platiteľ dane z prijatej platby povinný priznať a odviesť, uvádza do daňového priznania podanom za zdaňovacie obdobie, v ktorom platbu prijal.
Ak je časť platby za dodanie tovaru alebo služby uskutočnená pred ich dodaním, potom pri samotnom dodaní tovaru alebo služby vznikne platiteľovi dane daňová povinnosť podľa § 19 ods. 1 alebo ods. 2 zákona o DPH len z rozdielu medzi dohodnutou celkovou cenou plnenia a zaplatenou platbou pred dodaním tovaru alebo služby, pri ktorej už daňová povinnosť vznikla z dôvodu prijatia platby pred ich dodaním.
Uvedené sa však nevzťahuje na také paušálne preddavkové platby, uhradené za tovary alebo služby uvedené všeobecným spôsobom v zozname, ktorý môže byť kedykoľvek zmenený na základe spoločnej dohody kupujúceho a predávajúceho a z ktorého si kupujúci prípadne môže vyberať jednotlivé položky na základe dohody.
Na to, aby sa daň stala splatnou z platby vopred, je potrebné, aby všetky príslušné prvky udalosti, ktorou vzniká daňová povinnosť, teda budúce dodanie tovaru alebo budúce poskytnutie služby, boli známe, už v momente zaplatenia preddavku.
Podľa § 19 ods. 4 zákona o DPH z dôvodu prijatia platby pred dodaním tovaru alebo služby, daňová povinnosť vznikne len v tom prípade, ak sa platba vzťahuje na konkrétnu dodávku tovaru alebo na konkrétne poskytnutie služby.
Dodanie tovaru s inštaláciou a montážou
Ak je dodanie tovaru spojené s inštaláciou alebo montážou dodávateľom alebo na jeho účet, je miestom dodania tovaru miesto, kde je tovar inštalovaný alebo zmontovaný (§ 13 ods.1 písm. b) zákona o DPH). Toto ustanovenie sa uplatní v prípade, keď dodávateľ dodáva tovar spolu s montážou alebo inštaláciou. Ak by dodávateľ dodal len tovar a službu si objednal prijímateľ tovaru u inej osoby, v tomto prípade sa tovar zdaňuje osobitne podľa ustanovenia pre dodanie tovaru a dodanie služby (montáž a inštalácia) sa zdaňuje podľa ustanovenia pre zdanenie služby.
Preddavky pri dodávke tovaru s inštaláciou a montážou.
Daňová povinnosť vzniká prijatím platby, ak je platba prijatá pred skutočným dodaním tovaru aj zdaniteľnej osobe (platiteľovi dane alebo neplatiteľovi dane) pri dodaní tovaru s inštaláciou alebo montážou, ktorý jej dodala zahraničná osoba z iného členského štátu alebo z tretieho štátu, ak ide o tovar s miestom dodania v tuzemsku.
Ide o prípad, keď zahraničná osoba, neregistrovaná pre daň v tuzemsku, dodáva tovar spojený s inštaláciou alebo montážou vykonanou dodávateľom alebo na jeho účet s miestom dodania v tuzemsku (§ 13 ods.1 písm. b ) zákona o DPH) a povinnosť platiť daň v tuzemsku sa prenáša na príjemcu tovaru (§ 69 ods. 2 zákona o DPH).
Ak zdaniteľná osoba, príjemca tohto tovaru, má problém so zistením, kedy dodávateľ - zahraničná osoba prijal platbu, je možné považovať za deň vzniku daňovej povinnosť deň, keď prijímateľ tovaru, zdaniteľná osoba zaplatil za tovar, ktorý si vyžaduje montáž alebo inštaláciu, ešte pred jeho dodaním. Osoba povinná platiť daň, príjemca tovaru, vypočíta daň podľa vzorca: suma platby x 20 % sadzba dane.
Podnikateľ ABC s.r.o. v SR, neregistrovaný pre daň v tuzemsku si objednal od rakúskej firmy R, identifikovanej pre daň v Rakúsku a neregistrovanej pre daň v tuzemsku, dodanie stroja vrátane jeho montáže v sume 50 000 eur bez DPH. Stroj bol dopravený z Rakúska na územie SR a aj zmontovaný rakúskou firmou v priestoroch výrobnej haly podnikateľa ABC.
V zmysle zmluvy uzavretej 24.8.2018, podnikateľ ABC zaplatil v hotovosti pred skutočným dodaním tovaru zálohovú platbu vo výške 50 % z ceny stroja 3.9.2018. Stroj vrátane montáže bol podnikateľovi ABC s.r.o. dodaný 10.10.2018. Talianska firma B vyhotovila faktúru za dodanie tovaru vr. montáže v sume 50 000 eur bez dane 10.10.2018 s tým, že k úhrade zostáva suma 25 000 eur (t.j. odpočítala 50 % zo zaplatenej zálohy).
Podnikateľovi ABC vznikla daňová povinnosť v zmysle § 19 ods. 4 zákona o DPH v mesiaci september 2018 v rozsahu ním zaplatenej platby (poznámka: Ak by spoločnosť ABC, s.r.o. bola platiteľom DPH podľa § 4 zákona o DPH mala by nárok aj na uplatnenie odpočtu DPH na vstupe podľa § 49 až § 51). V daňovom priznaní podanom za mesiac september 2018 prizná a odvedie daň v sume (25000 x 20%) 5 000 eur (poznámka: keďže spoločnosť ABC, s.r.o. nie je platiteľom DPH má len povinnosť platiť DPH podľa § 69 ods. 2 a § 78 ods. 3 zákona o DPH. Dňom dodania stroja, 10.10.2018 podnikateľovi A vzniká daňová povinnosť podľa § 19 ods.1 zákona o DPH v rozsahu platby, ktorú po odpočítaní zálohovej platby požaduje od neho zaplatiť dodávateľ (50000-25000 zaplatená záloha). Podnikateľ A je povinný podať daňové priznanie za kalendárny mesiac október 2018 a má povinnosť aj daň v sume 5 000 eur zaplatiť v termíne podľa § 78 ods. 3 zákona o DPH.
S inštaláciou a montážou sa stretneme aj v § 69 ods. 12 písm. j) zákona o DPH
Novelou zákona č. 268/2015 Z.z. sa s účinnosťou od 1.1.2016 rozšíril mechanizmus prenesenia daňovej povinnosti na:
2. dodanie stavby alebo časti stavby na základe zmluvy o dielo alebo inej obdobnej zmluvy ( § 8 ods. 1 písm. b) zákona o DPH),
3. dodanie tovaru s montážou alebo inštaláciou, ak montáž alebo inštalácia je stavebnou prácou, ktorá patrí do sekcie F podľa osobitného predpisu
Pozn.: Miesto dodania tovaru s montážou alebo inštaláciou je v tom štáte, kde sa montáž tovaru alebo inštalácia tovaru fyzicky uskutočňuje a daňová povinnosť vzniká dňom, kedy kupujúci nadobudne právo nakladať s tovarom ako vlastník). Ak je inštalácia alebo montáž prácou, resp. výkonom uvedeným v kóde 41 až 43 CPA, platiteľ dane na celé plnenie, t.j. aj na samotné dodanie tovaru, uplatní prenos daňovej povinnosti.
Prenos daňovej povinnosti pri uvedených službách a tovaroch sa zaviedol na základe článku 199 písm. a) smernice 2006/112/ES o DPH.
Stavebné práce, ktoré podliehajú prenosu daňovej povinnosti, nie sú menovite vymenované v § 69 ods. 12 písm. j) zákona o DPH.
V zákone je uvedený odkaz na osobitný predpis, ktorým je Nariadenie Komisie (EÚ) č. 1209/2014 z 29. októbra 2014, ktorým sa mení nariadenie Európskeho parlamentu a Rady (ES) č. 451/2008, ktorým sa zavádza nová štatistická klasifikácia produktov podľa činností (CPA) č. 3696/93.
Konkrétne ide o stavebné práce uvedené v sekcii F (kód 41 – 43). Do sekcie F patria budovy a výstavba budov – kód 41 CPA, stavby a práce na stavbe inžinierskych stavieb- kód 42 CPA, špecializované stavebné práce – kód 43.
Stavebné práce, ktoré sú vymenované v sekcii F nie sú dostatočne podrobné na to, aby dávali poskytovateľom stavebných prác jasnú a zreteľnú odpoveď, kedy ich práce patria alebo nepatria pod mechanizmus prenosu daňovej povinnosti.
Sekcia F - Stavby a stavebné práce
Divízie :
42 – Stavby a práce na stavbe inžinierskych stavieb (skupiny: cesty a železnice, práce na stavbe ciest a železníc, výstavba a práce na stavbe inžinierskych sietí, ostatné projekty inžinierskych stavieb a práce na stavbe ostatných projektov inžinierskych stavieb)
43 – Špecializované stavebné práce (skupiny: demolačné práce a príprava staveniska, elektrické, inštalačné a iné stavebnomontážne práce, kompletizačné a dokončovacie práce, ostatné špecializované stavebné práce).
Poznámka : Podľa praktických skúseností vyplývajúcich z uplatňovania prenosu daňovej povinnosti na príjemcu plnenia v sektore stavebníctva v iných členských štátoch sa z pohľadu zatrieďovania ako najviac problémové ukazujú prípady prác, ktoré sa svojim charakterom môžu viazať na divíziu 43 alebo na divíziu 33 klasifikácie CPA. Ide o práce typu inštalácie, opravy alebo údržby rôznych zariadení pevne spojených s budovou.
Podľa § 69 ods. 12 písm. j) zákona o DPH platiteľ, ktorý je príjemcom plnenia od iného platiteľa, je povinný platiť daň vzťahujúcu sa na dodanie stavebných prác vrátane dodania stavby alebo jej časti na základe zmluvy o dielo alebo inej obdobnej zmluvy, ktoré patria do sekcie F klasifikácie CPA a dodanie tovaru s inštaláciou alebo montážou, ak inštalácia alebo montáž je stavebnou prácou, ktorá patrí do sekcie F klasifikácie CPA (ďalej len stavebné práce).
Z citovaného ustanovenia plynie, že povinnosť platiť daň príjemcom („samozdaniť sa“), nie je podmienená držbou faktúry od dodávateľa na predmetné plnenia; t. j. príjemca je povinný sa samozdaniť i v prípade, že na prijaté stavebné práce nedostane faktúru od dodávateľa.
Obdobne, pri odpočítaní dane uplatnenej platiteľom na prijaté stavebné práce, nie je podmienkou mať faktúru od dodávateľa stavebných prác.
Platiteľ, ktorému vznikla povinnosť platiť daň podľa § 69 ods. 12 písm. j) zákona o DPH si môže ním uplatnenú daň (ktorú si sám vypočítal) odpočítať v daňovom priznaní k DPH pri splnení podmienok:
• § 49 ods. 1 zákona o DPH, podľa ktorého právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť,
• § 49 ods. 2 zákona o DPH, podľa ktorého platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou odsekov 3 a 7,
• § 49 ods. 2 písm. b) zákona o DPH, podľa ktorého platiteľ môže odpočítať daň, ak je daň ním uplatnená z tovarov a služieb, pri ktorých je povinný platiť daň podľa § 69 ods. 2 až 4, 7 a 9 až 12.
• § 51 ods. 1 písm. b) zákona o DPH, podľa ktorého právo na odpočítanie dane môže byť uplatnené, ak pri odpočítaní dane je daň uvedená v záznamoch podľa § 70 zákona o DPH.
• § 51 ods. 2 zákona o DPH, podľa ktorého odpočítanie dane podľa § 49 ods. 2 písm. b) zákona o DPH platiteľ dane – príjemca vykoná najskôr v zdaňovacom období, v ktorom právo na odpočítanie dane vzniklo (t. j. najskôr v zdaňovacom období, v ktorom vznikla daňová povinnosť) a najneskôr v poslednom zdaňovacom období kalendárneho roka, v ktorom vzniklo právo na odpočítanie dane.
Z uvedených ustanovení teda vyplýva, že platiteľ pri odpočítaní dane, ktorú bol povinný platiť v zmysle § 69 ods. 12 písm. j) zákona o DPH, nemusí mať k dispozícii faktúru od dodávateľa stavebných prác, ale miesto toho musí mať príslušnú daň zaevidovanú v záznamoch, ktoré je povinný viesť podľa § 70 zákona o DPH.
Na účely odpočítania dane vedie platiteľ záznamy v členení na tovary a služby s možnosťou odpočítania dane, bez možnosti odpočítania dane a s možnosťou pomerného odpočítania dane. V záznamoch platiteľ uvedie zdaňovacie obdobie, v ktorom vykonal odpočítanie dane alebo pomerné odpočítanie dane (§ 70 ods. 1 zákona o DPH).
Platiteľ dane uvedie základ dane z prijatých stavebných prác v riadku 9 a ním uplatnenú daň v riadku 10 daňového priznania k DPH za zdaňovacie obdobie, v ktorom vznikla daňová povinnosť. Ak si platiteľ dane v zdaňovacom období, v ktorom vznikla daňová povinnosť zároveň uplatňuje aj právo na odpočítanie dane, uvedie výšku odpočítanej dane v riadku 21.
Údaje o daňovej povinnosti a odpočítaní dane z prijatých stavebných prác uvádza platiteľ dane v časti B1 kontrolného výkazu. Ak platiteľ dane nemá na prijaté stavebné práce faktúru od dodávateľa a má právo na odpočítanie dane na základe uvedenia prijatých stavebných prác v záznamoch, uvedie do kontrolného výkazu namiesto poradového čísla faktúry číselnú identifikáciu iného dokladu o dodaní stavebných prác (napr. interné číslo záznamu, číslo zmluvy o dielo).
Ak platiteľ po podaní kontrolného výkazu za príslušné zdaňovacie obdobie dostane faktúru od dodávateľa na dodané stavebné práce, túto už neuvádza v kontrolnom výkaze, nie je teda povinný podať opravný kontrolný výkaz, resp. dodatočný kontrolný výkaz z dôvodu nahradenia napr. interného čísla záznamu poradovým číslom faktúry.
Ak si platiteľ dane neodpočíta daň z prijatých stavebných prác v tom zdaňovacom období, v ktorom vznikla daňová povinnosť (v kontrolnom výkaze za predmetné zdaňovacie v časti B.1. v stĺpci – „výška odpočítanej dane v eurách“ uvedie údaj „0“), a odpočítanie dane si uplatní v neskoršom zdaňovacom období, najneskôr však v poslednom zdaňovacom období kalendárneho roka, v ktorom právo na odpočítanie dane vzniklo, potom uvedie údaje z prijatej faktúry alebo iného dokladu v kontrolnom výkaze za toto zdaňovacie obdobie v časti B.1. duplicitne vrátane sumy odpočítanej dane.
Spoločnosť ABC, platiteľ dane uzavrela dňa 23.02. 2018 zmluvu o dielo č. 7/2018 so stavebnou firmou - platiteľom B na dodávku montáže zábradlia (t.j. dodanie tovaru s inštaláciou a montážou – pričom inštalácia a montáž je v tomto prípade aj stavebnou prácou) na pristavenej nadstavbe budovy sídla platiteľa ABC (ktorú bude využívať na svoju činnosť) v celkovej sume 6000 eur. Podľa dohodnutých podmienok zmluvy platiteľ ABC zaplatil platiteľovi B dňa 26.02. 2018 zálohu na dané práce vo výške 2000 eur; suma 2000 eur bola platiteľovi ABC odpísaná z bankového účtu dňa 26.02. 2018.
Do dňa podania daňového priznania k DPH a kontrolného výkazu za zdaňovacie obdobie február 2018 platiteľ ABC nedostal od platiteľa B faktúru na zaplatenú zálohu ani informáciu, kedy mu bola zaplatená záloha pripísaná na bankový účet. Faktúru na zaplatenú zálohu so slovnou informáciou ,,prenesenie daňovej povinnosti“ dostal platiteľ ABC od platiteľa B až po urgenciách dňa 03.04.2018.
Platiteľovi ABC na základe § 19 ods. 4 zákona o DPH vzniká daňová povinnosť zo zaplatenej zálohy dňa 26.02.2018, t. j. v daňovom priznaní za II/2018 uvedie v riadku 9 sumu 2000 eur a v riadku 10 sumu 400 eur. (Ak príjemca plnenia, platiteľ ABC, nemá informáciu o dátume prijatia bezhotovostnej platby dodávateľom, môže ako dátum zaplatenia uviesť dátum odpísania peňažných prostriedkov zo svojho bankového účtu.)
Zároveň si platiteľ ABC môže v riadku 21 daňového priznania uplatniť odpočítanie dane vo výške 400 eur, pretože spĺňa podmienky na odpočítanie dane § 49 - § 51 zákona o DPH (ide o platiteľa DPH podľa § 4 zákona o DPH a nevykonáva oslobodené činnosti). Zaplatenú zálohu a k nej príslušnú sumu dane vo výške 400 eur uviedol do záznamov o platbách poskytnutých pred dodaním tovarov a služieb za II/2018, pri ktorej zároveň uviedol február 2018 ako zdaňovacie obdobie, v ktorom si uplatnil odpočítanie dane (§ 70 zákona o DPH).
V kontrolnom výkaze podanom za zdaňovacie obdobie II/2018 v časti B.1. platiteľ ABC uvedie údaje vzťahujúce sa k zaplatenej zálohe, s tým, že v stĺpci „poradové číslo faktúry“ uvedie napr. číslo zmluvy o dielo (7/2018), keďže ku dňu podania kontrolného výkazu nemal od dodávateľa faktúru na zaplatenú zálohu.
Poznámka: Platiteľ ABC nie je po obdržaní faktúry na zaplatenú zálohu povinný podať dodatočný kontrolný výkaz za II/2018, v ktorom by v časti B.1. nahradil číslo zmluvy o dielo za číslo faktúry.